ลงทุนเพื่ออะไร...คุณค่าหรือเติบโต?
เป็นที่รู้กันดีว่าผลตอบแทนจากการซื้อหุ้นนั้นมาจากสองทาง คือ กำไรจากส่วนต่างระหว่างราคาซื้อกับราคาขาย (Capital Gain) และการจ่ายเงินปันผล (Dividend) ซึ่งกำไรส่วนต่างนั้นจะเกิดขึ้นเมื่อขายหุ้นในอนาคต ในขณะที่เงินปันผลจะได้รับในขณะที่ถือหุ้นอยู่
29 ต.ค. 2565

เป็นที่รู้กันดีว่าผลตอบแทนจากการซื้อหุ้นนั้นมาจากสองทาง คือ กำไรจากส่วนต่างระหว่างราคาซื้อกับราคาขาย (Capital Gain) และการจ่ายเงินปันผล (Dividend) ซึ่งกำไรส่วนต่างนั้นจะเกิดขึ้นเมื่อขายหุ้นในอนาคต ในขณะที่เงินปันผลจะได้รับในขณะที่ถือหุ้นอยู่
ก่อนที่จะตัดสินใจซื้อหุ้นสักตัวหนึ่ง เราควรถามตัวเองก่อนว่าต้องการอะไร หากเราต้องการกำไรจากการขายหุ้น เราอาจจะมองหาบริษัทที่เพิ่งเริ่มก่อตั้ง มีขนาดเล็ก (SmallCaps) คนทั่วไปยังไม่ให้ความสนใจ ในทางกลับกันหากเราต้องการรายรับที่ไม่จำเป็นต้องมากแต่สม่ำเสมอ เราควรมองหาบริษัทที่ผ่านวงจรธุรกิจช่วงเจริญเติบโตมาแล้ว และก้าวเข้าสู่ช่วงที่จะคืนผลประโยชน์ให้กับผู้ถือหุ้นโดยการจ่ายปันผลหรือการซื้อหุ้นคืน
ดังนั้น ลักษณะของหุ้นจึงแบ่งออกได้เป็น 2 ประเภทใหญ่ๆ คือ หุ้นคุณค่า (Value Stock) ที่มีมูลค่าที่แท้จริงของกิจการมากกว่าราคาตลาดในปัจจุบัน และหุ้นเติบโต (Growth Stock) ที่กิจการมีโอกาสในการทำกำไรในอนาคต ซึ่งจะช่วยผลักดันให้ราคาหุ้นเพิ่มสูงขึ้น
ลงทุนเพื่อคุณค่า
วิธีการดูราคาก่อนจะเลือกลงทุนในหุ้นอาจมองได้ 2 วิธี
1.การดูราคาโดยเปรียบเทียบ (Relative Value) วิธีนี้จะเปรียบเทียบอัตราส่วนของราคาในรูปแบบต่างๆ เช่น P/E, P/B หรือ P/S ของหุ้นนั้นๆ กับค่าอ้างอิง (Benchmark) เช่น ราคาหุ้นย้อนหลัง ค่าเฉลี่ยอุตสาหกรรม หรือค่าเฉลี่ยของตลาด เป็นต้น
2.การดูราคาโดยสัมบูรณ์ (Absolute Value) วิธีนี้จะไม่ทำการเปรียบเทียบหุ้นกับสิ่งอื่น แต่จะสนใจว่ากิจการนั้นควรจะมีมูลค่าที่แท้จริงเป็นเท่าไร แล้วตัดสินใจซื้อเมื่อราคาตลาดต่ำกว่าตัวเลขที่ประเมินได้ ปัจจัยที่ใช้วิเคราะห์ในการหามูลค่าของกิจการอาจมาจากงบดุล งบกระแสเงินสด กำไรสุทธิและกำไรที่คาดการณ์ในอนาคต เป็นต้น
สำหรับการลงทุนแบบนี้ ควรจะตัดสินใจขายหุ้นเมื่อราคาหุ้นเพิ่มสูงขึ้นมาอยู่ในระดับเดียวกับมูลค่าแท้จริงที่คาดการณ์ไว้ หรือเมื่ออัตราส่วนทางการเงินปรับขึ้นมาอยู่ในระดับเดียวกับค่าเฉลี่ยอุตสาหกรรม หรือเมื่อปัจจัยที่เรานำมาประเมินมูลค่าหุ้นในตอนแรกนั้นเปลี่ยนไป และทำให้กิจการไม่สามารถทำกำไรได้ตามที่คาดการณ์ไว้ 
ลงทุนเน้นเติบโต
สิ่งสำคัญของการลงทุนแบบเน้นเติบโตคือ ผลกำไร รายได้ หรือความสามารถที่ราคาจะเพิ่มขึ้นในอนาคต มากกว่าการเลือกหุ้นราคาถูก ดังนั้นจะสังเกตได้ว่า กองทุนที่ลงทุนในหุ้นเติบโตมักจะมี P/E และ P/B ที่สูงกว่ากองทุนที่ลงทุนในหุ้นคุณค่า นักลงทุนอาจวัดการเติบโตของบริษัทได้หลายวิธี เช่น
1.ผลกำไร ถ้าหากกำไรของบริษัทเติบโตไม่เร็วพอเมื่อเทียบกับค่าเฉลี่ยของตลาดหรือบริษัทคู่แข่งในอุตสาหกรรม หุ้นเหล่านั้นก็ไม่น่าสนใจอีกต่อไป โดยมองหาหุ้นที่ทำกำไรดีในแต่ละไตรมาส และมีอัตราการเจริญเติบโตสูงโดยเฉลี่ยตลอดทั้งปีด้วย
2.รายได้ เป็นเรื่องปกติที่บางบริษัทอาจจะยังไม่มีกำไรในระยะแรก แต่ก็ไม่ได้หมายความว่าบริษัทนั้นจะไม่เติบโต (เช่น บริษัทผลิตยาที่มีค่าใช้จ่ายด้านการวิจัยและพัฒนามากในช่วงแรก) วิธีนี้นักลงทุนอาจซื้อหุ้นโดยยังไม่คำนึงถึงผลกำไรมากนักถ้าหากบริษัทสามารถสร้างยอดขายที่แข็งแกร่งอย่างต่อเนื่อง อย่างไรก็ตาม วิธีการนี้ก็มีความเสี่ยงมากกว่าการลงทุนในบริษัทที่ทำกำไรแล้ว
ผลตอบแทนในวันนี้ หรือผลตอบแทนในอนาคต?
ถึงแม้ว่าผลตอบแทนในรูปของเงินปันผลจะเห็นชัดกว่าในปัจจุบัน แต่การเลือกลงทุนในหุ้นที่จ่ายปันผลสูงเพียงอย่างเดียวอาจจำกัดการเติบโตของพอร์ตโฟลิโอในระยะยาวได้ นักลงทุนจึงควรมองผลตอบแทนโดยรวม (Total Return) ที่จะเกิดขึ้นจากทั้งเงินปันผลและการเพิ่มขึ้นของราคาหุ้นก่อนตัดสินใจลงทุน การมองผลตอบแทนโดยรวมนี้จะมีประโยชน์เกี่ยวกับผลกระทบของอัตราเงินเฟ้อด้วย เนื่องจากการเพิ่มขึ้นของราคาหุ้นมีความเกี่ยวข้องกับการเพิ่มขึ้นของอัตราเงินเฟ้อผ่านมาทางความสามารถในการทำกำไรของบริษัทที่เพิ่มขึ้น ส่งผลให้ราคาหุ้นเพิ่มขึ้นและอาจจ่ายเงินปันผลเพิ่มขึ้นด้วย
ในปัจจุบัน ผู้จัดการกองทุนและนักลงทุนจำนวนไม่น้อยเลือกที่จะใช้กลยุทธ์ในการลงทุนทั้งสองประเภทที่กล่าวมา หรือที่เรียกว่า กลยุทธ์การลงทุนแบบผสม (Blend) คือเลือกลงทุนทั้งในบริษัทที่มีอัตราการเจริญเติบโตช้า แต่มีการจ่ายเงินปันผลสม่ำเสมอ และบริษัทที่มีอัตราการเติบโตสูงไปพร้อมๆ กัน กลยุทธ์การลงทุนแบบผสมนี้จะช่วยให้กองทุนหรือพอร์ตโฟลิโอมีการกระจายสินทรัพย์ที่สามารถช่วยลดความเสี่ยงและเพิ่มผลตอบแทนจากการลงทุนได้ในระยะยาว